Primarul Iașului, Mihai Chirica, pune pariu pe hamsterul lui Liviu Drangea că nu este omul SIE. „Oricare cetățean al României care își iubește țara ar fi încununat de onoare dacă ar face parte din SIE", adaugă edilul. Ulterior, Serviciul de Informații Externe a transmis că nu comentează „afirmațiile publice ale personalităților politice", însă a trimis Comisiei parlamentare de control punctul său de vedere referitor la „speța" Dragnea-Chirică-SIE.

Întrebat, miercuri, de corespondentul MEDIAFAX, despre declarația liderulului PSD, Liviu Dragnea, care a susținut că deține în mod categoric informația că primarul Iașului, Mihai Chirica, este omul SIE, edilul a răspuns: „Eu pun pariu pe hamsterul lui (Liviu Dragnea – n.r.) că nu e adevărat. Asta este declarația mea”.

„Atunci când cu iresponsabilitate spui ‘categoric da’, pronunțând o asemenea minciună, înseamnă că nu mai poți fi luat în serios niciodată, niciunde, de nimeni. Cred că nu realizează gravitatea lucrurilor despre care vorbește. Vorbește despre un primar ales al unui municipiu, al doilea municipiu al României, în contradicție cu posibilitatea de a fi un slujitor al statului dintr-un serviciu de siguranță al statului. Ce, mi-ar fi rușine să spun? Bineînțeles că nu. Dar asta nu se poate. Și de aceea nu-l mai pot lua în serios cu nicio declarație a dumnealui pe această temă”, a afirmat Chirica.

Acesta a adăugat că pentru orice cetățean al României ar fi o onoare să facă parte din SIE: „Există o încercare, din punctul meu de vedere, total greșită de a pune într-o lumină proastă instituții ale statului. Indiferent că vorbim despre Serviciul Român de Informații, Serviciul de Informații Externe, alte direcții și servicii care vizează siguranța națională, ele trebuie tratate cu respect și cred că oricare cetățean al României care își iubește țara ar fi încununat, să spunem, de onoare, dacă ar putea să facă ceva pentru țara lui, că face parte din SIE cu atât mai mult. Eu în momentul de față am un singur pact, un pact cu ieșenii pe care l-am semnat aproape în alb, urmând să îmi duc misiunea până la capăt aici”, a afirmat primarul.

SIE vs Dragnea: Nu comentăm afirmațiile publice ale personalităților politice. Comunicăm cu Comisia

„Serviciul de Informații Externe nu comentează afirmațiile publice ale personalităților politice. Punctul de vedere al Serviciului referitor la speța în discuție a fost transmis Comisiei speciale comune a Camerei Deputaților și Senatului pentru exercitarea controlului asupra activității SIE”, se spune în comunicarea SIE pentru MEDIAFAX.

Marți, liderul PSD Liviu Dragnea a susținut că deține în mod categoric informația că primarul Iașului, Mihai Chirica, este omul SIE. Dragnea a afirmat că nu poate spune de unde are informația, dar a menționat că are suspiciunea că mai sunt și alți oameni ai serviciilor în PSD.